Omnibus presentes litteras inspecturis, Guillelmus, dominus de Merloto, Milo, dominus Noeriorum, et Droco, dominus de Espoisse et Chatel-Chinun, salutem in Domino. Noverint universi quod cum contentio verteretur inter viros religiosos abbatem et conventum Pontiniac., ex una parte, et Gaucherum de S.-Florentino, armigerum, ex altera, super quinque modiis avene annui redditus, quos bone memorie nobilis vir Guillelmus de Brena, ecclesie Pontiniac. dedit et concessit in puram et perpetuam elemosinam, pro remedio anime sue, laudante et concedente Eustagia, uxore sua, percipiendos annuatim apud Praiz, in quibus quinque modiis avene dictus Gaucherus dicebat se jus habere: tandem, mediantibus bonis viris, dictam elemosinam, sicut in litteris patris venerandi Galteri, Nivernensis episcopi super hoc confectis, plenius continetur, laudavit, concessit et confirmavit dictus Gaucherus, quitans omnino, per se et heredes suos, si quid juris in dictis quinque modiis avene habebat, promittens eciam, fide corporali in manu nostra prestita, pro se et heredibus suis, quod contra predictam elemosinam, concessionem, confirmationem et quitationem, per se vel per alium non veniet in futurum. Margarita, autem, uxor dicti Gaucheri, promisit, fide prestita corporali, se predicta omnia et singula predictorum firmiter servaturam, et quod contra predicta, per se vel per alium non veniet in futurum; nec in predictis quinque modiis avene, ratione dotis, sive aliqua alia ratione, de cetero aliquid reclamabit. Promisit, etiam, dictus Gaucherus, quod quamcito ad gradum militie fuerit promotus, de predictis omnibus firmiter observandis tradet suas litteras patentes Pontiniac. supradictis. Nos, autem, ad petitionem et instanciam dictorum Gaucheri et Margarite, uxoris sue, in testimonium predictorum presentes litteras sigillorum nostrorum munimine fecimus roborari. Actum, anno Domini Mº CCº XLº, mense maio.